五羊食荔枝龍眼
作者：曾丰
朝代：宋

paragraphs: 素聞嶺南風，今假嶺南館。
窮秋餘夏蒸，初臘借春暖。
披衣汗流衣，握簡汗流簡。
似登頭痛山，而坐身熱坂。
誰其善解紛，荔枝雜龍眼。
滿盤隨情堆，入手信意揀。
强餐飽爲期，一澡得三浣。
疑吞玄冰丸，復嚥飛雪散。
猗歟兩清姿，南多北何罕。
天曾無全功，地固有偏産。
猶記初客閩，厭飫腹頻坦。
一離餘十年，口與南味斷。
渴者易爲飲，志得而意滿。
兒輩舌太饒，平章味長短。